**Tu, toamna mea**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- E toamna pentru mine îmbrăcată

Cu nostalgii, parfumurile ei

Ascunse-n decolteu-adânc mă-mbată

Ca vinul alb al cramei de Jidvei.

În seri târzii din lutul ei fierbinte

Ți-am frământat când amfore, când cești,

Le-am ars apoi și am gravat cuvinte

Pe care-ntr-un târziu când le citești

Să te dezmierde-o adiere blândă

Și-n aurul din frunze să te-ascunzi

Plătind o vreme soarelui dobândă

Să-ți crească flori pe umerii rotunzi.

- E un alint, deci nu mă lua în seamă,

Te-ating ușor de buze și te gust,

Un cabernet pe care nicio cramă

Nu l-a avut. Ce toamnă și cât must

Pe gura umezită de rubinul

Unui sărut atât de mult visat,

Ce an bogat și cât de dulce vinul,

Și cât de dulce primul meu păcat...

Iubirea mea, uitată-i poezia,

De zile-ntregi și nu-s destule nopți

Să-mpodobim cu stele podgoria

Și să zdrobim sub talpă struguri copți.

Ioan Grigoraș Liliana Trif